**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: [tvonkph@tiszavasvari.hu](mailto:tvonkph@tiszavasvari.hu)

TPH/1977-5/2020.

**72/2020.**

**HATÁROZAT**

**A Nyírvidék Képző Központ Közhasznú Nonprofit Kft. 2020. évi üzleti tervéről és a**

**2020. évi működési támogatásáról**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében biztosított jogkörömben, Tiszavasvári Város Önkormányzata Képviselő-testülete helyett átruházott hatáskörben eljárva az alábbi határozatot hozom:

1. Tiszavasvári Város Önkormányzata nevében a Nyírvidék Képző Központ Közhasznú Nonprofit Kft. (továbbiakban: Kft.) 2020. évi üzleti tervét az 1. számú mellékletben foglalt tartalommal jóváhagyom, azzal a kiegészítéssel, hogy az a későbbiekben, a járványügyi helyzet gazdaságra gyakorolt hatása alapján kerüljön átdolgozásra.

1. Amennyiben a Kft. által átdolgozásra kerül az üzleti terv, akkor az átdolgozott üzleti tervről ismételten döntést kell hozni Tiszavasvári Város Önkormányzatának.
2. A Kft. részére Tiszavasvári Város Önkormányzata 2020. évben 3.480.000 Ft működési támogatást biztosít a jelen határozat 2. számú mellékletében szereplő megállapodás alapján.
3. Amennyiben a Kft. elektronikus formában megtartott taggyűlésén az üzleti tervet a működési támogatásra tekintettel változatlanul elfogadja, akkor a jelen határozat 2. számú mellékletében szereplő megállapodást aláírom.
4. Jelen határozatról a Kft. ügyvezetőjét tájékoztatom.

**INDOKOLÁS**

A Nyírvidék Képző Központ Közhasznú Nonprofit Kft. (továbbiakban: Kft.) ügyvezetőjének tájékoztatása alapján 2020. április 27. napján a járványügyi helyzet miatt elektronikus (email) taggyűlést fog tartani. Ennek keretében kéri a tulajdonosok döntését a 2020. évi üzleti tervvel kapcsolatban. Ezért szükséges Tiszavasvári Város Önkormányzatának döntést hozni a Kft. üzleti tervéről és az abban kimutatott működési támogatás biztosításáról.

Tiszavasvári, 2020. április 23.

**Szőke Zoltán**

**polgármester**

**72/2020. számú határozat 1.számú melléklete**

**A**

**NYÍRVIDÉK KÉPZŐ KÖZPONT NONPROFIT KFT.**

**ÜZLETI TERVE**

**2020. ÉVRE**

**2020. február 28.**

**………………………………………**

**Kőhegyi Edit s.k. ügyvezető**

**Tartalomjegyzék**

[1. VEZETŐI ÖSSZEFOGLALÓ 4](#_Toc33771742)

[2. A TÁRSASÁG BEMUTATÁSA 4](#_Toc33771743)

[2.1. A TÁRSASÁG ADATAI 4](#_Toc33771744)

[2.2. A TÁRSASÁG FELADATAI, TEVÉKENYSÉGE 5](#_Toc33771745)

[3. PIACELEMZÉS, MARKETINGCÉLOK 6](#_Toc33771746)

[4. MŰKÖDÉSI ÉS FEJLESZTÉSI CÉLOK 9](#_Toc33771747)

[5. HUMÁN ERŐFORRÁS GAZDÁLKODÁS 9](#_Toc33771748)

[6. PÉNZÜGYI TERVEK 12](#_Toc33771749)

[6.1. BEVÉTELEK TERVEZÉSE 12](#_Toc33771750)

[6.1.1. Alaptevékenység bevételei: 12](#_Toc33771758)

[6.1.2. Vállalkozási tevékenység bevétele 14](#_Toc33771759)

[6.2. KÖLTSÉGEK, RÁFORDÍTÁSOK TERVEZÉSE 15](#_Toc33771769)

[6.2.1. Alaptevékenységhez kapcsolódó, működési költségek 15](#_Toc33771770)

[6.2.2 Vállalkozási tevékenységhez kapcsolódó költségek 16](#_Toc33771771)

[6.3. ELŐZETES EREDMÉNYTERV 18](#_Toc33771772)

[6.4. PÉNZFORGALMI BECSLÉSEK 19](#_Toc33771782)

[1. sz. melléklet Bevételek terve tevékenységenként 21](#_Toc33771783)

[2. sz. melléklet Költségek, ráfordítások terve tevékenységenként 22](#_Toc33771784)

[2/a. sz. melléklet Az alaptevékenység költségeinek, ráfordításainak megoszlása a tranzitprojekt és egyéb tevékenységek között 23](#_Toc33771785)

[3. sz. melléklet Eredménykimutatás terv tevékenységenként 24](#_Toc33771786)

# VEZETŐI ÖSSZEFOGLALÓ

A 2020-as év fontos év lesz a Nyírvidék Képző Központ Nonprofit Kft. (a továbbiakban: a Társaság) működése szempontjából. Hosszú, felnőttképzésekkel teli évek után ismét belevágtuk egy nagyobb volumenű európai uniós finanszírozású tranzitfoglalkoztatási projekt megvalósításába. A Társaság eredetileg projektcégként jött létre, így a projekt megvalósítás egyáltalán nem idegen tőlünk. A Gazdaságfejlesztési és Innovációs Operatív Program 5.1.4-es kiírása nagyon kedvező volt a Társaság számára, mind célkitűzéseit, mind a megvalósítandó feladatokat tekintve, így sikeres pályázást követően a 2020-as év legfontosabb feladtunk a projekt képzéseinek megtartása lesz. Emellett a felnőttképzési tevékenységeinket is maximális erőfeszítésekkel végezzük, hiszen a 2020-as év az átalakulás éve lesz, és sok képzést idén lehet utoljára beindítani, így igyekszünk ezt a piaci lehetőséget kihasználni.

Az üzleti tervezés irányai hasonlítanak az előző évihez, hiszen a tavalyi év strukturális változásai az idei évben is ugyanúgy jelentkeznek, másrész a tranzitprojekt kiemelten fontos feladatai is szervesen beépülnek a társaság feladatellátásába. Mivel igen sokrétű pályázatról van szó, és a projekt költségvetési meghaladja az éves szokásos működésünket, ezért annak pénzügyi, eredményre gyakorolt hatásait külön is kimutatjuk.

2018. szeptembertől a Nyíregyházi Szakképzési Centrum (NYSZC) vagyonkezelésébe került a Képző Központ épületének jelentős része. Azon túlmenően, hogy ennek az eseménynek a hatása lényeges a működés jellegére is, a vagyonra és a lehetőségekre gyakorolt hatása is meghatározó.

A tervben arra is részletesen kitérünk, hogy a számszerű hatásokon túlmenően hogyan és milyen mértékben befolyásolta a vagyonkezelésbe adás a Társaság pozícióit a felnőttképzési piacon. A kiemelkedően jó adottságokkal bíró képző központ nagy érték, azzal, hogy nem tudunk már szabadon rendelkezni az épülettel, nem tudjuk bérbe adni a helyiségeinket, nagy veszteséget szenvedtünk, de igyekeztünk a kieső bevételeket a tranzitprojekttel és a megnövelt felnőttképzési tevékenységgel pótolni. Nagyon számítunk a városi cégekre, az önkormányzat tulajdonában lévő cégekre ugyanúgy, mint a magánkézben lévőkre, hiszen a munkavállalók folyamatos képzésére a mostani „munkaerőhiányos” gazdasági helyzetben nagy szükség van. 2020-ban úgy tervezzük, hogy a tavalyi átmeneti visszaesés után a tranzitfoglalkoztatási projekt jelentősen megnöveli a gazdálkodás sarokszámát, de ezen túl a felnőttképzés terén is az árbevétel és az eredmény tekintetében jelentős, közel 75%-os növekedésre számítunk. A tavalyinál jóval több csoportot terveztünk, mivel a gazdasági környezet és az érdeklődők igényei ezt lehetővé teszik. A kulcskérdés igazából a képzésben részt venni szándékozók elérése lesz. A tranzitprojekt bőséges toborzási tevékenysége viszont segíti az egyéb felnőttképzéseink toborzását is. Hozzá kell tenni, hogy a felnőttképzési piacon az egyre élesedő versenyhelyzet kockázatotokat is hordoz magában, így előfordulhat az a forgatókönyv is, hogy a tényleges megvalósított képzések száma elmarad a tervezettől. Működési támogatás évközi növelését a tavalyihoz hasonlóan ebben az esetben sem kérünk. Az elmúlt tíz év sikeres gazdálkodása és felhalmozott eredménytartaléka ki tudja egyensúlyozni az esetleges elmaradást, így a gazdálkodásunk és a likviditásunk a 2020-as évben is zavartalan lehet. Bízunk benne, hogy a felnőttképzési környezet változása új, jelenleg még fel nem tárt lehetőségeket is hordoz magában, így reményeink szerint a terv teljesítésének nem lesz akadálya.

# A TÁRSASÁG BEMUTATÁSA

## A TÁRSASÁG ADATAI

**Cégnév:** Nyírvidék Képző Központ Közhasznú Nonprofit Korlátolt Felelősségű Társaság

**Rövid név:** Nyírvidék Képző Központ Nonprofit Kft.

**Székhely:** 4400 Nyíregyháza, Árok u. 53.

**Levelezési cím:** 4401 Nyíregyháza, Pf. 9.

**Adószám:** 14644610-2-15

**Cégjegyzékszám:** 15-09-073868

**Statisztikai számjel:** 14644610-8532-572-15

**Törzstőke:** 3 000 000 Ft

**Tulajdonosok:** Nyíregyháza Megyei Jogú Város Önkormányzata 79%

Nagykálló Város Önkormányzata 10%

Tiszavasvári Város Önkormányzata 11%

**Fő tevékenységi kör:** 85.32 Szakmai középfokú oktatás

**Statisztikai létszám:** a 2020-as évre tervezett statisztikai létszám: 15 fő

## A TÁRSASÁG FELADATAI, TEVÉKENYSÉGE

A 2020-as évet egyértelműen két tényező, tevékenység fogja meghatározni. Az első és legfontosabb a tranzitfoglalkoztatási pályázat, amely azon túl, hogy a költségvetésünk legjelentősebb tételét jelenti, a Társaságon túlmutató hatásai is vannak, hiszen hozzájárul térségünk vállalkozásainak erősödéséhez azáltal, hogy potenciális munkavállalókat képzünk és helyezünk el a munkaerőpiacon. Fontos megemlíteni a projektnek azt a vetületét is, hogy lehetőséget nyújt arra is, hogy a munkatársaink közül 6 fő bérköltségének jelentős részét elszámoljuk a projektben, ezáltal csökkentve a tulajdonosi terheket. A 2020-as évek szakmai folyamatainak nagy részét a projektben megvalósítandó feladatok fogják kitenni.

A társaság tevékenységeinek másik nagy szegmensét a projekten kívül természetesen a felnőttképzések jelentik. A képzések struktúrája igazodik az előző évihez, de mind a csoportok számát, mind a bevételt tekintve bővülést tervezünk 2020-ban. A felnőttképzések között alapvetően két képzési területtel tervezünk, az általános munkavállalói kompetenciákat erősítő tréningekkel, valamint a digitális kompetenciákat erősítő informatikai képzésekkel. Ez utóbbiak forrása 2020-ban is a kifutó „Digitális szakadék csökkentése” (GINOP-6.1.2 projekt képzései) vagy a társaságok saját forrása. Az elmúlt években megtartott képzéseink egyértelműen igazolták, hogy mind a vállalkozásoknak, mind a költségvetési szervek munkavállalóinak elengedhetetlenek ezek a képzések, éppen ezért fontosnak tarjuk azt elérni, hogy a tulajdonos önkormányzataink cégei ill. a fenntartásukban lévő költségvetési szerveknél a szükséges képzéseket lehetőség szerint a Nyírvidék végezze, hiszen ez nemcsak képzés magas színvonalát garantálja,de pénzügyileg is egyértelműen előnyös a megrendelők mellett az önkormányzat számára is. Igazodva a szakképzési és felnőttképzési jogszabályi környezet jelenlegi változásaihoz, a szakmai képzések szükségszerűen visszaszorulnak, mivel ezek a képzések egyértelműen a szakképzési centrumok érdekkörébe kerülnek. A szakmai képzések közül a 2020-as évben a tranzitfoglalkoztatási pályázat keretében megvalósítandó villanyszerelő, szociális gondozó és ápoló, valamint a kézápoló- és műkörömépítő képzések maradnak meg, ezen túl az elektronikai szakmacsoport rész-szaképesítései és ráépülései között tervezzük képzések indítását.

A Társaság működésének súlypontja az elmúlt években (eltekintve most a tranzitprojekt szakmai képzéseitől) egyértelműen áttevődött az általános célú felnőttképzésekre, azon belül is elsősorban az informatikai képzések és a tréningek szervezésére. Az úgymond „klasszikus” szakmai képzéseink (épület- és szerkezetlakatos, hegesztő, gépi forgácsoló fokozatosan visszaszorultak. OKJ szakképesítés vagy rész-szakképesítés megszerzésére irányuló szakmai képzéseket a felnőttképzési törvény 2020-as módosítása értelmében az idei évben lehet utoljára indítani. Idén indulnak a tranzitprojekt képzései is, amelyek új lendületet adhatnak az egyéb képzéseinknek is, éppen ezért idén igyekszünk ezekből a képzésekből lehetőség szerint minél több beindítani. Meg kell jegyezni, hogy ezen a területen azért nagyon éles a verseny, különösen az árverseny, és sajnos rengeteg az olyan képző szervezet, akik nyomott áron, (nagyon) gyenge színvonalú képzéseket tartanak, gyakorlatilag tudást nem, csak bizonyítványt adnak, de az árérzékeny célcsoportot figyelembe véve ezzel igen nehéz versenyezni.

A 2020-as üzleti évben a főbb tevékenységeink:

* Tranzitfoglalkoztatási (GINOP-5.1.4-17) projekt megvalósítása, 4 db tervezett képzés, 57 fő bevonásával;
* felnőttképzések: informatikai képzések, ezen belül a Digitális szakadék (GINOP-6.1.2) projekt képzései; 12 db tervezett képzés 150 fő bevonásával;
* felnőttképzések: tréningek; 35 db tervezett képzés 420 fő bevonásával;
* pedagógus akkreditált képzések: elsősorban az óvodapedagógusok számára, hiszen a Tankerület és a Szakképzési Centrumok állományában lévő pedagógusokat nagyon nehéz elérni; 4 db tervezett képzés 60 fő bevonásával;
* egyéb képzések, amelyek nem engedélyezett felnőttképzési tevékenységként, hanem a jóval kevésbé kötött szolgáltatási törvény alapján valósulnak meg; összesen 8 db tervezett képzéssel.
* A tranzitfoglalkoztatási projekt mellett esetlegesen újabb pályázati lehetőségek feltárása.

A vagyonkezelésbe adás – annak ellenére, hogy érzékeny vagyoni és eszközveszteséget jelent – nem bénította meg a társaság működését, ugyanakkor rontotta a gazdálkodási lehetőségeinket azzal, hogy bérleti díj ágon kb. 5-7, elmaradó szakmai képzéseken 20-25 millió forintos árbevétel kiesést okozott, ez a 2019-es évre egyértelműen rányomta a bélyegét.

Az épület működtetésével kapcsolatos feladatok túlnyomó része a 2018. szeptemberi vagyonkezelésbe adással átkerült a szakképzési centrumhoz, és ezzel együtt az ingóságok nagy része is. Ezzel kapcsolatban pozitívum, hogy a lassan elöregedő, elavuló eszközpark karbantartásával, pótlásával, az ingatlannal kapcsolatos költségek is az NYSZC-hez kerültek. Fontosnak tartjuk ugyanakkor, hogy a Szakképzési Centrummal jó kapcsolatot tartsunk fenn, hiszen évtizedes jó együttműködésünk van a szakképző intézményekkel, , ideális esetben egymás tevékenységét segíteni is tudjuk.

# PIACELEMZÉS, MARKETINGCÉLOK

Az utóbbi években a jogszabályi környezet nagyon erősen változott, és ezek hatása sokkal erősebb, mint korábban; ráadásul 2020-ban életbe lép az új szakképzési törvény, valamint a felnőttképzési törvény radikális módosítása, amelyek ismét alapjaiban formálják át a képzési piacot. Az a szándék egyértelműen látszik, hogy 2021-től minden alap szakképesítés a szakképzési centrum érdekkörébe kerül, ugyanakkor az egyéb, rövidebb, speciális képzések terén jóval több lehetőség is adódhat, mivel várhatóan a jogszabályváltozások végre ki fogják szűrni a gyenge színvonalú képzőket.

Működésünk szempontjából elengedhetetlen a piac alapos elemzése, és a piac szempontjából az alapvető kérdések és megoldandó feladatok pontos meghatározása. Az alábbi felsorolás egyben fontossági sorrendet is jelent, és ebben tapasztalataink szerint komoly átrendeződés történt az elmúlt egy-két évben. Képzéseink során mi is megtapasztaltuk: a jól felkészült, tapasztalt, kellően rugalmas időbeosztással rendelkező oktató nagy kincs, a képzéseknél a legnagyobb kihívás az oktató(k) megtalálása. A helyszín is fontos, de a külső helyszínen megtartott képzéseink bebizonyították, hogy bérelt helyszíneken is megvalósíthatóak magas színvonalon a képzések, ez gyakorlatilag csak árképzési tényező.

Lényeges szempontok a piaci lehetőségek elemzése során:

1. Humán infrastruktúra kérdése:

Az egyre növekvő kereslet a minőségi képzések iránt azt eredményezte, hogy a legfontosabb kérdés, hogy milyen a képzésbe bevont oktatóink felkészültsége, szakmai ismeretei, milyenek az emberi tulajdonságaik. Ez alatt elsősorban azt értjük, hogy az oktató, tréner miként tud bánni a gyakran teljesen eltérő képzettségű és habitusú célcsoporttagokkal. Mivel a 2020-as évben elsősorban a tréningekre és az informatikai képzésekre koncentrálunk, ezért az oktató képességei, személyisége még inkább meghatározó tényező, mint egy szakmai képzés esetében. A képzésbe bekapcsolódó személyek vagy a képzést megrendelő munkáltatók elvárásai egyre nagyobbak. Az idei évre ez kiemelten igaz, hiszen idén a megrendelőink között tudhatjuk a legjelentősebb helyi, külföldi tulajdonú vállalkozásokat. Mindig arra törekszünk, hogy a lehető legjobb oktatót kapják a résztvevők, ugyanakkor az oktató leterheltsége is igen meghatározó, és a költségek sem szállhatnak el,.

Egyes képzések esetében az oktató személye mellett igen lényeges a szervező személye is, hiszen sok esetben egy-egy jó szervező referenciaszemélyt is jelent sokak számára, és adott esetben akár több képzési csoportot, vagy több személyt is el tud érni, akiket hirdetéssel vagy indirekt eszközökkel nem tudnánk a képzésekbe bevonni.

1. Tárgyi infrastruktúra kérdése:

Ennek a tényezőnek a jelentősége manapság lecsökkent, csak bizonyos, elsősorban nagyon eszközigényes képzések esetében maradt meg ennek a jelentősége. Ez 2020-ra is érvényes, hiszen idén a tréningek és az informatikai képzések a meghatározóak, és míg az előbbiek gyakorlatilag bárhol megvalósíthatóak, az informatikai képzésekhez is csak számítógépteremre vagy olyan üres teremre van szükség, ahol a laptopjainkat el lehet helyezni. Az NYSZC-vel való megállapodás alapján hozzáférhetünk a központi képzőhely tanműhelyeihez, de már csak az SZC által nem használt idősávban, és a használatért térítést is kell fizetnünk az SZC részére. A munkahelyi képzések támogatására irányuló GINOP 6.1.5. és 6.1.6-os kódszámú projektekben megvalósuló képzések jellemzően a megrendelő helyszínén valósulnak meg, így ezek a képzések kifejezetten kedvezőek.

1. Támogatott képzések:

A piacon speciális szegmenst jelentenek a támogatott képzések, ezen belül is különösen a GINOP-6.1.2-15 kódszámú, „Digitális szakadék csökkentése” elnevezésű kiemelt projekt képzései. A 2017-es nagyon erős évünket egy gyengébb év követte, de a tavalyi évben újra beindultak ezek a képzéseink, és 2020-ban ismét egy erősebb évet várunk. Azt nem kell bemutatni, hogy ezek a képzések miért kedvezőek a szervezetek, munkáltatók számára, de a megfelelő célcsoport megtalálása nem minden esetben könnyű feladat. A képzések kulcsmozzanata az érdeklődők, résztvevők toborzása, amelynek egyik legfontosabb eleme a résztvevőket jól ismerő szervező személy, megbízott bevonása. Bizonyos esetekben a szervező megegyezik az oktatóval, de általában véve a célcsoport elérése szempontjából elengedhetetlen a szervező. A képzéseket minden esetben úgy kalkuláljuk, hogy a szervezési költség is beleférjen, hiszen a kis létszámunk, és a korlátozott lehetőségeink ezt elengedhetetlenné teszik. A hagyományos promóciós eszközök, hirdetések a csoportok toborzása során általában nem hatásosak, nem hatékonyak, a személyes utak sokkal jobban működnek.

2020-ban kiemelt területnek tekintjük a tulajdonos önkormányzataink és az általuk fenntartott költségvetési szervek, valamint a gazdasági társaságaik munkavállalóit, és a számukra tartandó tréningeket. Ezek a nagyon hasznos, jellemzően rövid, 12, 16 vagy 20 órás tréningek, képzések a jó csapatszellem kialakítása mellett a dolgozói munkavégzés hatékonyságát és a szervezet iránti elkötelezettséget is erősítik.

1. Önköltséges, piaci alapon szervezett képzések:

Az önköltséges felnőttképzések szempontjából kimondottan kedvezőtlen volt a vagyonkezelésbe adás, mivel az egyértelműen látszik, hogy az ipari termelésnek egyre égetőbb a munkaerőhiánya, így elsősorban hegesztő, villanyszerelő, PLC programozó képzésre jelentős igény van. Az is egyre nyilvánvalóbbá válik, hogy a szakképzési centrumok által végzett felnőttoktatás hiába ingyenes, de kevés kivételtől eltekintve túl hosszú a képzések átfutási ideje az ipar számára, az elsődleges munkaerőpiacon valódi, fizetőképes kereslet a gyors, speciális ismereteket tartalmazó, a megrendelő igényeihez maximálisan igazodó képzésekre van. Ezen szakmákban tervezzük is képzés beindítását, úgy, hogy az NYSZC-től a szükséges tanműhelyeket elkérjük, - hiszen jellemzően pénteki-szombati képzésekről van szó – és a használatért térítési díjat fizetünk.

A kívánt célok elérése a marketingeszközök kellő körültekintéssel történő hozzárendelésével lehetséges.

A legfontosabb marketingeszközünk a fent leírtak szerint maga a szolgáltatás magas színvonala, a minőség, és ennek személyes csatornákon keresztül történő megismertetése a piaci szereplőkkel.

Árképzés: nagy hangsúlyt fektetünk továbbra is arra, hogy a nyújtott szolgáltatásaink magas színvonala mellett az áraink kedvezőbbek maradjanak a piaci versenytársakénál. Az egyes képzéseknél több szempontot is figyelembe veszünk a piaci ár kialakításánál, de mindig ügyelünk arra, hogy a képzések közvetlen önköltsége a szerződéses árban megtérüljön. Az egyes képzéseken elérhető eredmény nagyon eltérő lehet, így ahhoz, hogy számottevő eredményt elérve a működési költségeink minél nagyobb hányadát „kitermeljük” ,nagyszámú képzésre van szükség.

A nyomtatott médiában évek óta nem hirdettünk, mivel a célcsoport elérését ezek az eszközök nem igazán segítik. Fontos a jó, és informatív honlap működtetése, a „Facebook” oldalunkkal kiegészítve ezt használjuk a képzések széleskörű megismertetéséhez. A Facebook oldal és a honlapunk a tranzitprojektnél is iegn jó szolgálatot tett, hiszen nagyszámú potenciális célcsoporttagot sikerült elérnünk, a megosztások optimalizálásával az elérés hatékonysága tovább növelhető.

A piacformálás terén kiemelt jelentőséggel bír a termékmarketing, vagyis maguk a képzések, mivel egy megrendelő igényeire szabott képzés nagyban növelheti a vevőelégedettséget, amely visszatérő vevőket és megrendeléséket jelent. A 2020-a év a képzések fejlesztése szempontjából kiemelt jelentőségű lehet, ugyani még nem is mert az új felnőttképzési törvény végrehajtási rendelete, de az már biztosnak látszik, hogy 2021-re újra át kell dolgozni a képzési kínálatot.

**Engedéllyel rendelkező képzéseink bemutatása**

**OKJ-s képzések** (2020-ban utoljára indítható képzések): 7 ágazat 27 szakképesítésben, ezek közül a jelentősebbek: Villanyszerelő, Érintésvédelmi szabványossági felülvizsgáló, Erősáramú berendezések felülvizsgálója, Villámvédelmi felülvizsgáló, PLC programozó,

Gépi forgácsoló, CNC gépkezelő, Hegesztő, Épület- és szerkezetlakatos, Kézápoló és műkörömépítő, Szociális gondozó és ápoló.

**Tréningek, informatikai képzések, egyéb képzések („D” körös képzések):** 50 db képzés, tréningek és informatikai képzések irodai alkalmazásokra és speciális informatikai alkalmazásokra

**Pedagógus akkreditált képzések:** 3 db képzéssel rendelkezünk, de igény szerint tudunk akkreditálni új képzést.

# 

# MŰKÖDÉSI ÉS FEJLESZTÉSI CÉLOK

Általános működési céljaink 2020-ban kiegészülnek a GINOP-5.1.4. tranzitpályázat célkitűzéseivel. Az általános tevékenységünk tekintetében 2020-ra az alábbiak a céljaink:

* A felnőttképzések közül a tréningek és az informatikai képzések számának, bevételének növelése, a piaci pozíció erősítése, elsődlegesen a térség meghatározó gazdasági szereplőinél, munkáltatóinál.
* A 2020-ban újra teljesen átalakuló felnőttképzési jogszabályokhoz való alkalmazkodás, az erősségeink feltérképezése, a fejlesztésre szoruló területek erősítése.
* A 2020-ban még indítható OKJ-s képzések közül a lehető legtöbb képzés beindítása a szakmai színvonal megtartása mellett.
* A tárgyi infrastruktúra és a humán erőforrás biztosítása a beindításra kerülő képzések esetében. Külső képzési helyszínek bevonása a tevékenységünkbe, a szervező és oktató személyek megkeresése, beépítése a folyamatainkba. A Képző Központ tanműhelyeinek igénybe vételi lehetőségeit az SZC-vel kötött megállapodással folyamatosan biztosítjuk.

Ezek a célok kiegészülnek a tranzitprojekt céljaival. A projekt az utóbbi évek egyik leghasznosabb kiírása, hiszen közvetlenül a hátrányos helyzetű inaktív és munkanélküli személyek munkaerőpiacra történő visszavezetésére irányul, képzési tevékenységgel és hozzá rendelt támogatásokkal.

A projekt főbb céljai és indikátorai:

A projekt megvalósítása során 3 szakmában: villanyszerelő, szociális gondozó és ápoló, valamint kézápoló és műköröm építő szakmában, 4 csoportban, Nyíregyházán és Kisvárdán, nagyon alapos célcsoport toborzási és kiválasztási folyamatot követően vonunk be a projektbe 57 főt, akik OKJ-s bizonyítványt szereznek a képzés sikeres elvégzését követően. A bevont résztvevőket az egész képzési folyamat során mentorok segítik mind a képzésben tartásban, majd a későbbiekben az elhelyezkedésben, a munkahelyi beilleszkedésben is. A képzési időn túl 120 óra időtartamban minden résztvevő munkaerőpiaci szolgáltatásban részesül, melynek révén jelentősen erősödnek az elhelyezkedési esélyeik az elsődleges munkaerőpiacon. A képzésben résztevők – amellett, hogy a képzés teljesen ingyenes –, megélhetési támogatást kapnak a képzés időtartamára, a nem helyi lakosok utazási költségtérítést a lakóhely és a képzési hely közötti közösségi közlekedésre. A résztvevők egyéni programja legalább 12 hónapot ölel fel, és az végzetteket el is kell helyeznünk a munkaerőpiacon vagy munkaviszonyban, vagy önfoglalkoztatás formájában. A projektben a projektmenedzsmenten kívül 6 fős megvalósító személyzet (szakmai vezető, képzésszervező és 4 fő mentor) vesz részt, a projekt az ő bérköltségüket is támogatja. A projekt fedezetet nyújt a képzéshez szükséges tárgyi és humán infrastruktúra, szakmai anyagok és eszközök beszerzésére is.

# HUMÁN ERŐFORRÁS GAZDÁLKODÁS

A Társaság szervezeti felépítése több változáson ment át az utóbbi években, amely hatással volt a munkavállalók létszámára és összetételére is. A szervezeti változások mindig rugalmasan igazodtak az új piaci és jogszabályok által meghatározott helyzethez, de a változások során a munkavállalói létszám 2015 és 2019 között folyamatosan csökkent, ami azt jelenti, hogy a Társaság feladatait egyre kevesebb munkavállaló látja el.

A munkavállalói létszám és az összetétel alakulását az alábbi ábra jól szemlélteti:

A 2020-as üzleti év eltér az előző években abban, hogy idén nem csökken ill. szinten marad, hanem növekedni fog. A növekedés a tranzitfoglalkoztatási pályázathoz kapcsolódik, ugyanis a pályázat a menedzsment és szakmai megvalósító személyzet bevonását kizárólag munkaviszony formájában engedi. A Társaság összes szellemi alkalmazottját bevontuk a projektbe – ezáltal is csökkentve a működési terheinket –, ám a projektbe a bevontak létszáma miatt további három fő mentor alkalmazása kötelező, és ezt csak kívülről, részmunkaidős határozott időtartamú munkaszerződéssel tudtuk megoldani.

Mind a felnőttképzésnek, mint a projektfeladatoknak igen magas szintű dokumentációs igénye van. A sokrétű és egyre szélesedő felnőttképzési kínálat egyik kulcsmozzanata szervezés, ami két helyen is megjelenik, egyrészt a képzés helyszínén - cégnél, szervezetnél, településen egy helyben lévő személy, aki összefogja a megrendelő részéről a képzésben résztvevőket és kapcsolatot tart a képzésszervezőnkkel - másrészt pedig a társaságunknál lévő képzésszervező, aki véglegesíti és rendszerezi a képzések dokumentációját a jogszabályokban, támogatási szerződésekben meghatározott módon. A külső helyszíni szervező mindig egy megbízási szerződéssel foglalkoztatott személy (magánszemély vagy vállalkozó), a mi képzésszervezőnk pedig a társaság alkalmazottja. A képzésszervező alkalmazása a projektben is kötelező feladat. A felnőttképzési törvény aktuális változásai abból a szempontból nem érintik a létszámgazdálkodásunkat, hogy szakmai gyakorlati oktató több, mint egy éve nem áll alkalmazásban a Társaságunknál, az oktatót mindig kívülről alkalmazzuk.

Főbb szempontok a létszámgazdálkodás tekintetében:

* A társaság munkavállalói létszámát úgy alakítjuk, hogy az messzemenőkig igazodjon az elvégzendő feladatokhoz és forráskímélő legyen. A 3 fő létszámnövekményt jelentő „külső” mentor alkalmazottkénti bevonása elengedhetetlen feladat. (Költséget a 100%-os elszámolhatóság miatt nem jelent!)
* A társaság alkalmazotti összetételéből is egyértelműen kiolvasható, hogy preferáljuk az atipikus foglalkoztatási formákat, amennyiben szükséges, a feladatokat részmunkaidős alkalmazottal látjuk el. Míg 2014-ben 13 fő volt a teljes munkaidős állományunk (76%), ebből is 12 fő a szellemi állomány, addig 2020-ben a teljes munkaidő állomány 5 fő (33%) Jól látható, hogy évről évre egyre tolódik a munkavállalói létszám a részmunkaidősök felé, amely nagyon kedvező a bérköltség szempontjából. A dolgozók harmada FEOR 9-es munkakörben van foglalkoztatva, így szocho adó kedvezményt is igénybe tudunk venni a foglalkoztatásuk után, és 3 fő munkavállaló pedig nyugdíjas, akik után nem kell munkáltatói közterhet fizetni.

Személyi jellegű költségek alakulása:

A személyi jellegű ráfordítások tervezett sarokszámai:

****

A személyi jellegű ráfordítások összege nehezen összehasonlítható az előző évi összeggel, hiszen a tranzitfoglalkoztatási pályázat nagyon erőteljesen megnöveli a személyi jellegű ráfordítások összegét (az egész pályázati költségvetés közel 68%-a személyi jellegű ráfordítás).

Az alkalmazottak bérköltsége két ok miatt emelkedik. Egyrészt a minimálbér és a garantált bérminimum 2020. évi növekedése miatt 8%-os emelkedés jelentkezik a bérekben, másrészt a tranzitfoglalkoztatási projekt többletfeladatait a pályázati költségvetés fedezi.

A legfontosabb talán az utolsó két sorban lévő kimutatás, ebből kiolvasható, hogy **a működési költségként felmerülő személyi jellegű ráfordítások közel 10 millió Ft-tal jelentenek kevesebb költséget, mint 2019-ben**, hiszen a többi összeget a pályázat fedezi.

A létszám és a személyi jellegű ráfordítások alakulásának fő elemei 2020-ban:

A létszám három fővel nő, mivel a projektben 3 fő mentort kell alkalmaznunk. Az összes többi megvalósítót és menedzsment tagot a Társaság adja.

Fontos tényező, és a gazdálkodás szempontjából kedvező, hogy a Nyíregyházi Szakképzési Centrum 5 fő bérének 70%-át fizeti, hiszen a vagyonkezelési megállapodás értelmében a Képző Központ működtetésében közreműködő fizikai állomány közösnek számít.

A szocho adó a tavalyi két százalékpontos csökkentést követően kedvezően alacsony szinten alakul, aminek hatását erősíti a 3 fő nyugdíjas munkavállaló adómentessége.

Jutalmat az elmúlt évekhez hasonlóan az állományban lévő alkalmazottak egyhavi bérkeretével, a tulajdonosi jóváhagyással összhangban tervezünk.

A személyi jellegű kifizetések összege jelentősen, 125%-kal meghaladja a 2019-es értéket. Ennek az az oka, hogy idén sokkal több tréninget, annak keretében pedig a képzési napokra ellátást és ahhoz kapcsolódó kifizetői SZJA terhet terveztünk. Ez a tényező tervezetten a tranzitprojektben is megjelenik. A reprezentáció jellegű kiadás összegére 3.000 e Ft-ot terveztünk szemben a tavalyi 750 e Ft-tal. A reprezentációs típusú kiadások beépülnek a képzések költségeibe, ill. a tranzitpályázat költségvetésébe. Cafetéria juttatásra 2020-ban az előző évekhez hasonlóan 8.000 Ft/fő + 32,5% adóteher összegben terveztünk, melynek tervezett éves összege az alkalmazottak esetében 1.440 e Ft + adóteher. Ez 2020-ban a munkavállalók részére jellemzően SZÉP-kártya juttatásban fog megjelenni. Ezen túlmenően bejárási költséget fizetünk az alkalmazottaknak a jogszabályban meghatározott módon.

# PÉNZÜGYI TERVEK

## BEVÉTELEK TERVEZÉSE

Az előző év visszaesése várható volt az árbevétel terén. A 2020-as évben ismét bővül a bevétel, de idén elsősorban nem az értékesítés árbevétele (ezek között a felnőttképzés árbevétele), hanem elsősorban az egyéb bevételek összege növekszik, köszönhetően a tranzitpályázatnak.

A bevételek összetétele 2020-ban kiegészül a tranzitpályázat bevételével, így a pályázathoz kapcsolódó bevételeket külön kimutatjuk, hiszen a költségvetés szempontjából különös súlya van a pályázatnak.

* Alaptevékenység ellátása érdekében felmerült bevételek:
  + felnőttképzés árbevétele (támogatott informatikai képzések, engedélyezett tréningek, OKJ-s képzések);
  + GINOP-5.1.4-17 tranzitfoglalkoztatási projekt támogatása (egyéb bevétel)
  + működési támogatás;
  + a szakképzési centrum térítése a Nyírvidéknél felmerült (személyi jellegű) költségekre.
* Vállalkozási tevékenység keretében felnőttképzési árbevétel



### Alaptevékenység bevételei:

1. **Támogatott felnőttképzések árbevétele**

A felnőttképzések egy jelentős része az alaptevékenység részeként kerül elszámolásra. Ide tartoznak a támogatással megvalósuló képzések, amelyek az élethosszig tartó tanulás jegyében az állampolgárok munkaerőpiacon való elhelyezkedését segítik, a digitális vagy egyéb kompetenciákat erősítő rövidebb képzések, tréningek, különösen a GINOP 6.1.2 (Digitális szakadék csökkentése), az egyéb GINOP-os, EFOP-os, TOP-os projektek keretében megvalósított képzéseket is.

Az alaptevékenység keretében megvalósított felnőttképzések esetében a 2020-as év tervezését az alábbi tényezők és tendenciák határozzák meg:

* Szakmai képzések (OKJ-képzések):

A szakmai képzések közül a legfontosabbak a tranzitpályázatos képzéseink. A projekt keretében 57 fő (hátrányos helyzetű célcsoporttag) kiválasztására és képzésére kerül sor, 3 szakmában, 4 csoportban, két helyszínen. Nyíregyházán villanyszerelő, szociális gondozó és ápoló, kézápoló- és műkörömépítő képzést, míg Kisvárdán villanyszerelő képzést valósítunk meg. Ez utóbbi helyszín a projektben Mátészalkáról kerül módosításra. A projektben az igazi kihívást az jelenti, hogy a képzések sikeres elvégzését követően a projektbe bevont személyeket legalább hat hónapon keresztül (a munkaerőpiac más szervezetinek) foglalkoztatni kell. Éppen ezért az alapos kiválasztásnak és a magas színvonalú képzésnek nagy jelentősége van, mert a kiválasztott szakmákban folyamatos a munkaerőhiány.

A Munkaügyi Központ megrendelésére, európai uniós finanszírozással megvalósított képzések 2019-ben kifutottak, új képzéseink ebben a programban már nem lesznek. A szakképzési törvény változása miatt 2020. év végéig indíthatunk OKJ-s szakképesítéseket, azt követően csak a szakképzési centrumok képezhetik az alapszakmákat.

* Kiemelt területet jelentenek az informatikai képzések, amelynek elsődleges forrását a GINOP-6.1.2-15 kódszámú, a Digitális szakadék csökkentése elnevezésű projekt jelenti.

Ebben a projektben már negyedik éve vannak képzéseink. Az előző év végétől ismét növekvő igény mutatkozik a képzések iránt, mivel a munkáltatók felismerték azt, hogy a digitális kompetenciák fejlesztése folyamatos szükséglet a hatékony munkavégzéshez, különösen azzá vált az okoseszközök rohamos fejlődésével. A projekt keretében megtartott képzések az ingyenességük miatt kedvező lehetőséget jelentenek.

2020-ra 12 csoport képzését tervezzük a megyében.

Informatikai képzést nem kizárólag a Digitális szakadék csökkentése projektben valósítunk meg, hanem a „Munkahelyi képzések támogatása” elnevezésű, GINOP-6.1.5-ös projektben is. A LEGO által kiírt pályázat elnyerésével 10 csoport képzésére nyílott lehetőségünk.

* 2020-ban megnövekedett igény mutatkozik az engedélyezett tréningjeink iránt, főképpen az önkormányzati cégek, költségvetési szervek részéről. A tréningek közül a legkeresettebbek a kommunikációs és a konfliktuskezelési tréningek, érezhetően erre van a legnagyobb szükség az ügyfélközpontú szolgáltató szervezeteknél. Az is kiderült, hogy az engedélyezett tréningjeink nem minden esetben fedik le az igényeket, ezért a megrendelői igények alapján akár kombináljuk, akár csökkentjük vagy növeljük az óraszámot igény szerint. 2020-ra összesen harmincöt csoport képzését tervezzük.

1. **Nyíregyházi SZC költségtérítése és működési támogatás**

A Nyírvidék Képző Központja 2018. szeptember 1-jétől a Nyíregyházi SZC vagyonkezelésébe került. Az ingatlan, mint vagyonelem egy az egyben átadásra került, ugyanakkor a teljes 2. emelet a Nyírvidék használatában maradt, csakúgy, mint néhány tanműhely és az azokhoz kapcsolódó kiszolgáló helyiségek, ill. a közös helyiségek (közlekedők, lépcsőház,előtér, aula). Ezen helyiségekkel kapcsolatos költségeket közösen viseljük az NYSZC-vel, és ennek részeként a megállapodásunk értelmében 5 fő alkalmazott bér- és járulékterhét arányosan átterheljük az SZC-re, vagyis ezekre a személyi jellegű költségekre az SZC egyéb bevételként költségtérítést fizet. Ennek tervezett nagyságrendje 2020-ra kb. 7,7 millió Ft.

Működési támogatás:

A 2019-es év vártnál kedvezőtlenebbül alakuló gazdálkodása miatt a tavalyi évre elfogadott működési támogatás összege nem volt elég a működési költségek fedezetére. A 2020-as évben a tranzitfoglalkoztatási projekt jó lehetőséget kínál, hiszen a projektben közel 20 millió Ft működési költséget tudunk elszámolni 2020-ban. Ennek köszönhetően úgy tervezzük, hogy a működési támogatás szintjét 2019-hez képest 26,4%-kal, 11,36 millió Ft-tal tudjuk csökkenteni. Természetesen az idei évben is úgy tervezzük, hogy amennyiben növelni tudjuk a tervhez képest a felnőttképzések volumenét és az elért bevételeket, az elért többletbevételt a működési támogatás csökkentésére fogjuk fordítani. Az árbevétel terhez képesti növekedésére egyébként reális esélyt látunk.

**A működési támogatás tervezett összege: 31.645 e Ft** *(2019: 43.000 e Ft; - 26,4%)*

**A működési támogatás az alábbi feladatok ellátásához járul hozzá:**

* Munkaerő-piacon való elhelyezkedést erősítő felnőttképzések szervezése,
* Digitális kompetenciákat, ill. munkavállalói képességéket fejlesztő képzések szervezése,
* A tulajdonos önkormányzatok foglalkoztatás bővítését elősegítő projektjeiben (TOP projektek, Nőközpont) együttműködés
* képző központ működtetésében való együttműködés az NYSZC-vel,
* munkaerő-piaci szolgáltatások nyújtása.

1. **GINOP-5.1.4-17 tranzitfoglalkoztatási pályázat bevétele**

Több éves nagy pályázat nélküli időszak után 2019-ben újra pályáztunk egy GINOP-os pályázati kiírásra. 2020. januárban megérkezett a 25 millió Ft összegű támogatási előleg. A projekt utófinanszírozásos, ezért nagyon fontos lesz a támogatások lehívásának megfelelő ütemezése. A projektben jóváhagyott, elszámolt bevétel az egyéb bevételek között kerül elszámolásra. A projekt jellege miatt a támogatás költségekkel áll szemben, a projekt beruházást nem tartalmaz, így a bevétel nem kerül a halasztott bevételek között elszámolásra. A 2020-as évre tervezett támogatási bevétel összege 101.450 e Ft.

### 6.1.2. Vállalkozási tevékenység bevétele

A vállalkozási tevékenységünk közé a 2019-es évtől azokat a felnőttképzéseket soroljuk, amelyeket a szolgáltatási törvény szabályai szerint végzünk, vagy azokat, amelyeket szabadpiaci képzésként tartunk meg, és a megrendelők nem támogatás terhére számolnak el. Emellett ide soroljuk azokat az engedélyezett tréningeket is, amelyek a megrendelők munkavállalóinak feladatellátását segítik, de nem támogatás terhére vagy nem támogatott projekt keretében valósulnak meg. A felnőttképzéseken kívül ide kerülnek az egyéb szolgáltatásink is, amelyek nem tartoznak a felnőttképzések közé, és nem tartozik a társaság alaptevékenységei közé (pl. üzletviteli tanácsadás, bérbeadás stb.)

**Felnőttképzési tevékenység bevétele**

A vállalkozási tevékenységhez sorolt felnőttképzések között elsősorban tréningeket valósítunk meg. Az év első két hónapjában két speciális informatikai képzésünk is megvalósult, de az év során több ilyen képzést tervezünk.

A bérleti díjbevételek teljesen visszaszorultak, az összege minimális különösen a két-három évvel ezelőtti bérleti díjbevételekhez képest.



A bevételek összetételének részletes kimutatása az 1. sz. mellékletben található

## 6.2. KÖLTSÉGEK, RÁFORDÍTÁSOK TERVEZÉSE

### 6.2.1. Alaptevékenységhez kapcsolódó, működési költségek

Az alaptevékenység érdekében felmerült költségek között szükséges elkülöníteni a működéshez kapcsolódó, és az eltérő forrás miatt a tranzitfoglalkoztatási pályázatban elszámolt költségeket.

**Az alaptevékenység ellátásával kapcsolatos anyagjellegű ráfordítások részletezése**

Az alaptevékenység érdekében felmerült anyagjellegű ráfordítások esetében igen jelentős a növekedés, de ha az adatokat megtisztítanánk a felnőttképzés miatt felmerült költségektől, akkor

az előző évi terv szintjén alakulna az idei évre tervezett adat.

Az összehasonlítást az is nehezíti, hogy az NYSZC-nek történő vagyonkezelésbe adás időbeli csúszása miatt a teljesítés magasabb lett a tervezetthez képest, így a bázisadathoz hasonlítás torz eredményhez vezet.

****

Személyi jellegű ráfordítások:

Az összetétel és a költségek részletes elemzése az 5. Humán erőforrás gazdálkodás fejezetben található (10-13. oldal)

**Alaptevékenységhez** kapcsolódó munkavállalói létszám és személyi jellegű ráfordítások alakulása 2020-ban:

****

Értékcsökkenési leírás a működési tevékenységre elszámolva: 1.230 e Ft

Egyéb ráfordítások: 776 e Ft

**Összesen alaptevékenység ellátása érdekében felmerült költségek: 180.121 e Ft.** (2019: 81.930 e Ft)

### 6.2.2 Vállalkozási tevékenységhez kapcsolódó költségek

A viszonylag kis volumenű vállalkozási tevékenységhez megfelelően igazodik a költségszint is, jellemzően néhány költségelemmel. A legfőbb tételt a képzéshez igénybe vett oktatói díjak jelentik.

A vállalkozási tevékenység tervezett költségei 2020-ban:



**Összesen vállalkozási tevékenység ellátása érdekében felmerült költségek: 2.194 e Ft**

**Pénzügyi műveletek ráfordítása:** Nem terveztünk.

**Felhalmozási jellegű kiadások (Beruházások)**

2020-ban a tranzitfoglalkoztatási projekt érdekében szerzünk be nagyértékű tárgyi eszközöket, de ezek értéke sem jelentős. A projekt költségvetése terhére 1 db projektor és egy mobiltelefon beszerzését tervezzük. Ezen kívül kisértékű beszerzésként a kézápoló- és műkörömépítő, valamint a villanyszerelő képzéshez szerzünk be szakmai eszközöket (UV lámpa, körömcsiszoló berendezések).

## 6.3. 6.3 ELŐZETES EREDMÉNYTERV

Az eredménytervnek az a sajátossága továbbra is megmaradt, hogy a mérleg szerinti eredmény tervezetten mindig 0 körül alakul, mivel mindig úgy tervezünk, hogy a vállalkozási tevékenyégen elért többleteredményt az alaptevékenység finanszírozására fordítjuk, és önkormányzati működési támogatást csak arra a részre igénylünk, amelyet az így elért többleteredmény és az egyéb támogatások már nem fedeznek.

**Összesített eredményterv** (**részletes kimutatás a 3. sz. mellékletben**)





## 6.4. PÉNZFORGALMI BECSLÉSEK

Ahogyan az üzleti tervben többször is írtuk, sok változás történt az elmúlt időszakban, a felnőttképzések esetében is sok bizonytalansági tényező merült fel, ennek ellenére minden évben teljesítettük az üzleti tervben foglaltakat. A legstabilabb terület, amellyel a sok változás közepette sem akadt probléma, a Társaság likviditása. Az elmúlt években nem fordult elő, hogy valamely fizetési kötelezettségünknek ne tudtunk volna határidőben eleget tenni, még akkor sem, ha egy nagyobb munkát kellett teljesíteni úgy, hogy a Megrendelő a teljes ellenértéket utólag fizette meg. A likviditásunkban az sem okozott semmilyen fennakadást, ha a több esetben 60-120 napra fizetett, mi ezekben az esetekben is ki tudtuk fizetni az oktatókat vagy a képzésekhez szükséges szakmai anyagot.

Ami újdonság lesz 2020-ban az a tranzitprojekt, és annak költségvetése. A projektben 25 millió Ft támogatási előleget már januárban megkaptunk, amihez még további 8 millió Ft-ot hívhatunk le szükség esetén. Elméletileg a kifizetési igényléseknek alapesetben 30-45 nap lenne az átfutási ideje, de információink szerint sokszor nagyon sokat csúsznak a kifizetések. Szerencsére a társaság korábbi eredménytartaléka biztosítja azt, hogy a projekt megvalósításához a források elegendőek legyenek. 2020-ban tehát a legfontosabb likviditási feladat a projekt likviditás-menedzsmentje lesz, ezen a területen viszont a társaság menedzsmentje nagy tapasztalattal rendelkezik, így előreláthatóan nem jelenthet gondot a fizetőképességünk folyamatos fenntartása. Az is nagyban javította a likviditási helyzetünket, hogy az előző évben sikerült a vevői kintlévőségek nagy részét behajtanunk, így 2020. év elejére a vevőállományunk 2.857 e Ft-ra csökkent. Összehasonlításképpen ez az összeg 2018-ban 8.996 e Ft, 2017. év végén pedig 14.361 Ft volt.

**Önkormányzati működési támogatás alakulása:**

A működési támogatás mértékét hat év alatt a hatodára tudtuk csökkenteni, majd ezt követően a 2015-ös és 2016-os jogszabályváltozások olyan mértékben érintették kedvezőtlenül a gazdálkodásunkat és a kialakított működési struktúránkat, hogy szükséges volt a támogatás mértékének növelése.

A bal oldali diagramból látszik a hosszú távú trend, míg a jobb oldaliból az olvasható ki, hogy 2016 és 2020 közötti ötéves ciklusban a működési támogatást a nehézségek ellenére is szinten tudtuk tartani. Ugyan a tavalyi évben a működési támogatás összege növekedett, de az idei évben a tranzitfoglalkoztatási projektnek köszönhetően ismét csökkenteni tudtuk a támogatás összegét az öt évvel ezelőtti szintre. A tavalyi évhez képest a csökkentés mértéke 26%-os mértékű.

Fontos kiemelni, hogy amennyiben az évközi eredményes gazdálkodás lehetővé teszi, a működési támogatást az idei üzleti évben is csökkenteni fogjuk.

A tulajdonos önkormányzatok által átadott összeg kimutatása és ütemezése *(ezer Ft-ban)*

|  |  |  |  |
| --- | --- | --- | --- |
| Önkormányzat | **2020 terv (e Ft)** | 2019 (e Ft) | Ütemezés |
| Nyíregyháza | **25 000** | 33 970 | Havonta egyenlő részletekben |
| Nagykálló | **3 165** | 4 300 | Félévente (két egyenlő összegben) |
| Tiszavasvári | **3 480** | 4 730 | Félévente (két egyenlő összegben) |
| Összesen | **31 645** | 43 000 |  |

**Közbeszerzést a 2020-as évben nem tervezünk.**

### sz. melléklet Bevételek terve tevékenységenként

****

\* Megjegyzés: a %-os érték a 2020. évi tervadat viszonyítva a 2019. évi várható tényadathoz

### 2. sz. melléklet Költségek, ráfordítások terve tevékenységenként

****

\* Megjegyzés: a %-os érték a 2020 évi tervadat viszonyítva a 2019. évi várható tényadathoz

### 2/a. sz. melléklet Az alaptevékenység költségeinek, ráfordításainak megoszlása a tranzitprojekt és az egyéb tevékenységek között

****

\* Megjegyzés: a %-os érték a 2020. évi tervadat viszonyítva a 2019. évi várható tényadathoz

### 3. sz. melléklet Eredménykimutatás terv tevékenységenként

****

\* Megjegyzés: a %-os érték a 2020. évi tervadat viszonyítva a 2019. évi várható tényadathoz

**72/2020. számú határozat 2. számú melléklete**

**MEGÁLLAPODÁS**

amely létrejött egyrészről **Tiszavasvári Város Önkormányzata** (4440 Tiszavasvári, Városháza tér 4.) képviseletében Szőke Zoltán polgármester, mint támogató (továbbiakban: Támogató), másrészről **Nyírvidék Képző Központ Közhasznú Nonprofit Korlátolt Felelősségű Társaság** (4401 Nyíregyháza, Árok utca 53.) képviseletében Kőhegyi Edit ügyvezető, mint támogatott (továbbiakban: Támogatott) között az alulírott napon és helyen, az alábbi feltételek mellett:

1. A Támogató Tiszavasvári Város Önkormányzata Képviselő-testületének **…../2020. számú** határozata alapján a Nyírvidék Képző Központ Közhasznú Nonprofit Kft., mint Támogatott részére a folyamatos működésének biztosítása céljából **3.480.000 Ft** **összegű** **működési célú** támogatást biztosít **2020. évre**. A támogatást a Támogatott **alaptevékenysége működési kiadásai** finanszírozására használhatja fel.
2. A folyósítás feltétele: a Támogatott átadja valamennyi fizetési számlájára vonatkozó Támogató javára szóló beszedési megbízás benyújtására vonatkozó felhatalmazó nyilatkozatot a pénzügyi fedezethiány miatt nem teljesíthető fizetési megbízás esetére a követelés legfeljebb 35 napra való sorba állítására vonatkozó rendelkezéssel együtt. Támogatott megteszi a nemzeti vagyonról szóló 2011. évi CXCVI. törvényben meghatározott Átláthatósági nyilatkozatát a Támogató részére.
3. A Támogatott jelen szerződés aláírásával
   1. kijelenti, hogy a szerződés aláírásakor nincs lejárt köztartozása, illetve lejárt köztartozására az illetékes hatóság fizetési könnyítést engedélyezett;
   2. kijelenti, hogy nem áll csőd-, felszámolási vagy végelszámolási eljárás alatt;
   3. tudomásul veszi, hogy azonnal köteles bejelenteni, ha a támogatási szerződés lejártáig ellene csőd-, felszámolási, vagy végelszámolási eljárás indul;
   4. tudomásul veszi, hogy a Támogató a jelen szerződés megszegésével kapcsolatban Támogatottal szemben felmerülő igényeit a szerződés megszegésével, ezen szerződés alapján azonnali beszedési megbízás útján érvényesíti.
4. A támogatás folyósítása a Támogatott részére a 2019. évi támogatás 2020. május 31-ig Támogató felé történő elszámolását követően történik **két egyenlő részletben** a Támogatott **11744003-20618142-00000000 számú** pénzforgalmi számlájára: **2020. június 30., illetve 2020. december 20. határidővel**.
5. A Kft. a támogatás összegét legkésőbb **2021. január 15. - ig** használhatja fel.
6. A Támogatott a folyósított támogatással legkésőbb **2021. május 20. napjáig** köteles elszámolni a Támogató felé az államháztartásról szóló 2011. évi CXCV. törvény 53.§., valamint az államháztartásról szóló törvény végrehajtásáról szóló 368/2011.(XII.11.) Kormányrendelet 93.§.-ában foglaltak szerint. (2020. évben csak a 2019. december havi bér és járulékai kerülhetnek kifizetésre)

1. A Támogatott köteles a fel nem használt, illetve nem az 1. pontban rögzítettek szerint felhasznált támogatás összegét, az elszámolás jóváhagyását követő tíz munkanapon belül visszautalni a Támogató **11744144-15404761-00000000 számú** pénzforgalmi számlájára.
2. Amennyiben a Támogatott a támogatás összegét nem a jelen támogatási szerződésben meghatározott célra használja fel, úgy azt a felek szerződésszegésnek minősítik, a Támogató a további folyósítást leállítja. A Támogatott köteles az addig folyósított összeget egyösszegben 30 napon belül visszafizetni a Támogató **11744144-15404761-00000000 számú pénzforgalmi számlájára** a folyósítás napjától a visszatérítés napjáig számított jegybanki alapkamat kétszeresének megfelelő késedelmi kamattal növelt összegben.
3. Támogatott hozzájárul ahhoz, hogy a Támogató nyilvánosságra hozza a Támogatott nevét, címét (székhelyét) és a támogatás mértékét illetve tárgyát.
4. A jelen megállapodásban nem szabályozott kérdésekben a Polgári Törvénykönyv rendelkezései az irányadóak.
5. A felek megállapodnak abban, hogy a megállapodásból eredő esetleges jogviták elintézésére a Nyíregyházi Járásbíróság illetékességét kötik ki.
6. A jelen megállapodás egymással megegyező, négy eredeti példányban készült. A felek a jelen megállapodásban foglalt feltételekkel egyetértenek, azokat elfogadják, és a megállapodást, mint akaratukkal mindenben megegyezőt írják alá.

Tiszavasvári, 2020………………….

**Szőke Zoltán Kőhegyi Edit**

**polgármester ügyvezető**

**Tiszavasvári Város Önkormányzata Nyírvidék Képző Központ**

**Közhasznú Nonprofit Kft.**

**Támogató Támogatott**